Mátyás

A Mátyás héber-latin eredetű férfinév. A héber Mattatiás nevet görögül Ματταθίας-ra (Matthaios) fordították át. Ezt a szót latinosították Matthias néven, amely magyarul Mátyás lett. A jelentése Isten ajándéka.
Más vélemény szerint a manu, azaz a „jó”, és a thesis, azaz az „elhelyezés” szavakból származik. Ezért Mátyás: a rossz – vagyis Júdás – helyére „elhelyezett jó”.

Gyakorisága 

Az 1770-es és 1780-as években a 25. legnépszerűbb névnek számított. Magyarországon a XVII., XVIII. században a kedveltebb nevek közé tartozott.
Később a XIX. és XX. századra ez a népszerűség csökkent, sőt az 1950-es években a Rákosi-korszak alatt és után Rákosi Mátyás személye miatt
alig adták a szülők ezt a nevet. 1967-ben is mindössze 112 fiú kapta a Mátyás nevet.
Az 1980-as évek közepétől kezd egyre népszerűbb lenni, s ma már több fiút hívnak
így. Az 1983–87-ben készült statisztika szerint a Mátyás az 50. leggyakoribb név volt.
1996-ban a 47. helyen szerepelt 278 névadással. Hasonló adatokat találunk a 2000-es
évek statisztikáiban is. 2005-ben a 53. volt a sorban 268 névválasztással. A 2018-as
összesített férfinév-statisztikában a Mátyás név az 57. helyen állt 13893 képviselővel.

Névnapok 

 február 24. (Szökőévben február 25.: „Mátyás ugrása”)
 december 8.

Egyéb nyelveken 

 Afrikaans: Matthijs
 Angol: Matthias, Matthew
 Asszír-arámi: ܡܲܬܿܝܵܐ (Mattiya)
 Belarusz: Мацей (Maciej)
 Cseh: Matyáš
 Dán: Mathias
 Eszperantó: Matiaso
 Észt: Madis
 Feröeri: Mattias
 Finn: Matias
 Francia: Matthieu
 Görög: Ματθίας (Matthías)
 Grönlandi: Matiusi
 Hawaii: Makia
 Hindi: मॅथियु (Mĕthiyu)
 Holland: Matthijs
 Horvát: Matija
 Indonéz: Matius
 Ír:  Maitiú
 Izlandi: Matthías
 Japán: マタイ (Matai)
 Kínai: 马太 (Mǎ tài)
 Koreai: 마태복음 (mataebogeum)

 Latin: Matthias
 Lengyel: Mateusz
 Lett: Matīss
 Litván: Motiejus
 Német: Matthias
 Norvég: Mathias
 Olasz: Mattia
 Orosz: Матиас (Matias)
 Újperzsa nyelv: متیو (Matiyo)
 Portugál: Matias
 Román: Matia
 Scots: Mian
 Skót gael: Maitias
 Spanyol: Matías
 Svéd: Mattias
 Szerb: Матија (Matiya)
 Szlovák: Matej
 Szlovén: Matijaž
 Thai: แมทธิว (Mæ thṭhi w)
 Török: Matta
 Ukrán: Матвія (Matvija)
 Vietnámi: Mattheâu
 Walesi: Mathew

Híres Mátyások

Uralkodó Mátyások 

 Hunyadi Mátyás (Mátyás király)
 II. Mátyás magyar király

Egyéb Mátyások

Vezetéknévként
A Mátyás gyakori és régi családnév. Ebből a névből származnak még a
Máttyás, Mátyása, Mátyásfi, Mátyási, Matyók családnevek is.

Az irodalomban
 Lúdas Matyi fiktív személy, Fazekas Mihály elbeszélő költeményének címszereplője
 Sándor Mátyás (regény)

Földrajzi névként
 Mátyásföld
 Mátyásdomb
 Mátyáshegy
 Mátyásdomb
 Mátyáska
 Zemplénmátyás

Népnyelvben
A Mátyás név több tájnyelvi szóösszetételben előfordul. Mátyásnak
vagy mátyásmadárnak nevezik a szajkót. A Mátyás napján fogott csuka a
mátyáscsuka. A Mátyás napon tojt tojást, a mátyástojásnak hívjuk. A február 24-i szökőnapot régen mátyásugrásnak nevezték,
melyet a naptárakban is jelöltek.

Népszokások
A február 24-i Mátyás-naphoz néhány népi megfigyelés és hagyomány
fűződik. Ha még jeges, hideg az idő, akkor abban lehet bízni, hogy Mátyás megtöri a
jeget. Erről több népi mondás is szól: Ahol nem Zsuzsanna, ott Mátyás viszi el a havat.
Ugyancsak a jég feltörésére utal a Mátyás ront, ha talál, ha nem talál, csinál szólás.
Bár ebben a szólásban az a megfigyelés tükröződik, hogy ilyentájt visszatérhet a
hideg is. Ezt fejezi ki a Mátyás, Gergely két rossz ember szólás is, hiszen még
március 12-én is előfordulhat, hogy hideg az idő. Mátyás-napkor többnyire már a
tavasz közeledtét várták, ilyenkor már Mátyás szűre ujjából ereszti ki a tavaszt.
Ehhez a naphoz más hiedelmek is kötődtek. Az ekkor fogott hal, a Mátyás csukája bő
zsákmányt ígért a halászoknak. A Mátyás napján tojt tojásból kelt liba
szerencsétlenséget hoz, mert veszekedős vagy marakodós lesz.

Szólások

Gyakori a Mátyás név szólásainkban is. Legtöbbjük Mátyás királyra utal. Aki
úgy tesz, mintha mindent tudna, arra azt mondják: Azt is tudja, mit súgott felesége
fülébe Mátyás király. A nagyon lusta embert Mátyás király lustájának nevezik. S
talán a leggyakoribb szólás a Meghalt Mátyás király, oda az igazság.

Statisztika

Jegyzetek

További információk

Magyar keresztnevek (M)
Férfikeresztnevek (M)
Héber eredetű magyar férfikeresztnevek